钦定古今图书集成/理学汇编/文学典/第080卷 > 梁观国
## 钦定古今图书集成/理学汇编/文学典/第080卷 > 梁观国

按《广东通志》：“观国字宾卿，南海人。志行淳懿，尝再荐
于乡，不第。退而叹曰：‘圣贤垂教，乃使人诞于纸笔，小
而干泽，大而迷国，已乎’？乃取所作科举文火之，以自
治身心为主，一言一动必求合古。人病圣道不明，由
异端害之，乃力排佛老，穷其指归，日以谈道为乐，尤
疾憸邪而重忠义。每朝廷谪正人至粤，必求见焉。绍”
兴中，漳浦高登忤秦桧，谪榕州，观国与之善。登以观
国所著文达于待制胡寅，寅评其文，谓豪劲该辨，不
苟作。因与观国交，商确，人物古今，皆出寅意表。寅辄
称曰：“岂意岭海间有奇士如梁观国者乎？”后观国卒，
寅志其墓曰：“卓哉梁生！生在遐域，无师可亲。采诸方
策，得匪朋来，问而知与。”又曰：“大布之衣，藜羹”饟，其
中沛然“孰为卿相？”观国有特操，不为世俗所移。苏轼
父子以文名天下，学者家传人诵，独观国不与也。谓
其杂禅释学纵横，非有道者之言。游其门者，称为归
正先生。遗文有《归正集》二十卷，《议苏文》五卷，驳其羽
翼异端者；编《丧礼》五卷，革用道、释者；《壸教》十五卷，付其女弟为师。训闾巷童女以守礼法。凡师事观国者，
丧葬不用缁黄，一时风俗大变。其所为书，真德秀、王
应麟辈皆称之。